<classify> Akizungumza kwenye runinga ya Azam juzi, baada ya mechi ya kuwania Kombe la Mapinduzi kati ya timu yake na Taifa Jangombe kwenye uwanja wa Amaan Zanzibar, Haroub alisema mfumo unaotumiwa na Pluijm ni tofauti na ule wa kocha Marcio Maximo aliyetimuliwa baada ya kuonekana kutofanya vizuri.Mimi binafsi nimeupenda mfumo huu wa kocha kwa sababu unatufanya tujitahidi na kujituma kufanya vizuri, unatuletea matokeo mazuri,alisema Cannavaro.Pluijm wakati anajiunga na Yanga mwishoni mwa mwaka jana, alisema atakuwa anatumia mfumo wa mashambulizi na kucheza soka la mvuto ambalo kama wachezaji watacheza kwa kujiamini watapata matokeo mazuri.Haroub alisema ikiwa Pluijm ataendelea kukaa nao kwa muda mrefu kuna uwezekano mkubwa Yanga kufanya vizuri wakati ujao.Kama tutaendelea kuwa na kocha huyu mimi naamini kuwa kuna mafanikio makubwa mbele, jambo la muhimu tuombe Mungu atusaidia kutimiza kile tulichokikusudia, alisema.Akizungumzia mchezo wao dhidi ya Taifa Jangombe ambao walitoka na ushindi wa mabao 4-0 alisema amefurahishwa na matokeo hayo na wataendelea kujituma zaidi kufanya vizuri katika michezo ijayo.Mchezaji huyo mkongwe wa Yanga alisema licha ya kikosi chao kucheza soka la kuvutia, aliwasifia pia timu hiyo ya Jangombe ambayo ipo Ligi daraja la pili Zanzibar kwamba ilijitahidi kwa uwezo wake.Mchezaji huyo aliyejiunga na Yanga tangu mwaka 2005 aliisaidia timu yake kutwaa mataji ya Ligi katika misimu mitatu ya mwaka 2007, 2009 na 2012.  <topic>: MICHEZO 